জোরহাটে বায়ুসেনার AN-32 বিমান দুর্ঘটনা, নিহত ৫

জোরহাট: অসমের (Assam) জোরহাটে (Jorhat) ভারতীয় বায়ুসেনার একটি AN-32 পরিবহণ বিমান দুর্ঘটনায় পাঁচজন বায়ুসেনা কর্মীর মৃত্যু হয়েছে। শনিবার সকালে জোরহাটের রৌরিয়া এয়ার ফোর্স স্টেশনে অবতরণের সময় এই মর্মান্তিক দুর্ঘটনা ঘটে। তবে দুর্ঘটনায় কো-পাইলট প্রাণে বেঁচে গিয়েছেন এবং বর্তমানে তাঁর চিকিৎসা চলছে বলে জানা গিয়েছে।

বায়ুসেনা সূত্রে খবর, শনিবার সকালে বিমানটি জোরহাট বিমানঘাঁটিতে অবতরণের প্রস্তুতি নিচ্ছিল। সেই সময় বিমানটি দুর্ঘটনার কবলে পড়ে। প্রাথমিকভাবে মনে করা হয়েছিল, অবতরণের আগেই বিমানে আগুন লেগেছিল। পরে জানা যায়, বিমানটি ভেঙে পড়ার পর তাতে আগুন ধরে যায়।

আরও পড়ুন: রবিবার সকালেই ফের বন্ধ বিদ্যাসাগর সেতু, ৮ ঘণ্টা চলবে না কোনও গাড়ি! বিকল্প রুট জানাল কলকাতা পুলিশ

দুর্ঘটনার পর বিমানঘাঁটিতে দ্রুত উদ্ধারকাজ শুরু হয়। প্রথমে হতাহতদের সংখ্যা নিয়ে ধোঁয়াশা থাকলেও পরে নিশ্চিত করা হয়, ঘটনায় পাঁচজন বায়ুসেনা কর্মীর মৃত্যু হয়েছে। নিহতদের মধ্যে পাইলটও রয়েছেন। তবে কো-পাইলটকে জীবিত উদ্ধার করা সম্ভব হয়েছে।

কী কারণে এই দুর্ঘটনা ঘটল, তা এখনও স্পষ্ট নয়। ঘটনার তদন্তের নির্দেশ দেওয়া হয়েছে। বিমানটির ব্ল্যাক বক্স, প্রযুক্তিগত তথ্য এবং প্রত্যক্ষদর্শীদের বয়ান খতিয়ে দেখা হবে বলে জানা গিয়েছে। তদন্ত রিপোর্টের ভিত্তিতেই দুর্ঘটনার প্রকৃত কারণ সামনে আসবে।

উল্লেখ্য, AN-32 ভারতীয় বায়ুসেনার অন্যতম গুরুত্বপূর্ণ পরিবহণ বিমান। দুর্গম ও পার্বত্য এলাকায় সেনা, রসদ এবং জরুরি সামগ্রী পৌঁছে দিতে এই বিমান দীর্ঘদিন ধরে ব্যবহৃত হয়ে আসছে। তাই এই দুর্ঘটনা বায়ুসেনা মহলে উদ্বেগ বাড়িয়েছে।